《圃景大吟呈伯氏》
宋代·胡宏

青鞋黄帽侵晨起，杖策徐行听流水。
云轻淡月欲明时，竹里清风开太始。
山钟间发催天暑，庙鼓连声动群耳。
东山青树映霞明，西岭朱楼眇烟里。
樵夫荷斧晨出山，渔子携鱼午趋市。
静看岐路人营营，独坐小亭秋靡靡。
已知物理时常改，因凶天工神不死。
胸中浩荡一乾坤，世上荣枯均泰否。
悠然种植得佳趣，春意生生自无已。

作者简介：（1106—1162）宋建宁崇安人，字仁仲，号五峰。胡安国子。幼师杨时、侯仲良，而卒传其父之学。优游衡山下二十余年，张栻师事之。高宗绍兴中，以荫补官，不调。秦桧死，被召，以疾辞。有《知言》、《皇王大纪》、《五峰集》。